นิกเกอิปิดบวก 68.31 จุด ขณะนโยบายการเงินสหรัฐยังไม่ชัดเจน
นิกเกอิปิดบวก 68.31 จุด ขณะนโยบายการเงินสหรัฐยังไม่ชัดเจน
7 ก.ย. 2558

ดัชนีนิกเกอิตลาดหุ้นโตเกียวปิดดีดตัวขึ้นในวันนี้ โดยดัชนีนิกเกอิปิดเพิ่มขึ้น 68.31 จุด หรือ 0.38% แตะที่ 17,860.47 จุด หลังจากการซื้อขายที่ผันผวน โดยนักลงทุนยังคงไม่แน่ใจเกี่ยวกับแนวโน้มนโยบายการเงินของสหรัฐ อันเนื่องมาจากข้อมูลจ้างงานสหรัฐล่าสุดที่ไม่มีความชัดเจน
ตลาดยังคงจับตาดูท่าทีด้านนโยบายการเงินของธนาคารกลางสหรัฐ (เฟด) หลังจากข้อมูลจ้างงานนอกภาคเกษตรของสหรัฐในเดือนส.ค.ส่งผลให้มีความไม่แน่นอนว่าเฟดจะปรับขึ้นอัตราดอกเบี้ยในเดือนนี้หรือไม่
กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 173,000 ตำแหน่งในเดือนส.ค. จากระดับ 245,000 ตำแหน่งในเดือนก.ค. ขณะที่อัตราการว่างงานลดลงสู่ระดับ 5.1% ซึ่งเป็นระดับต่ำสุดนับตั้งแต่เดือนเม.ย.2551 จาก 5.3% ในเดือนก.ค.
นักวิเคราะห์คาดการณ์ก่อนหน้านี้ว่า การจ้างงานจะเพิ่มขึ้น 220,000 ตำแหน่งในเดือนส.ค. และอัตราการว่างงานจะลดลงสู่ 5.2%
ข้อมูลดังกล่าวนับว่ามีความสำคัญสำหรับเจ้าหน้าที่กำหนดนโยบายการเงินของเฟดในการประเมินตลาดแรงงานสหรัฐ ก่อนที่จะตัดสินใจว่าจะปรับขึ้นอัตราดอกเบี้ยในการประชุมนโยบายครั้งหน้าในช่วงกลางเดือนนี้ หรือจะชะลอเวลาออกไป
 